
Biológiai membránok megfestésére alkalmas fluoreszcens festékek gerjesztési tulajdonságainak vizsgálata kvantumkémiai módszerekkel

Kulcsszavak: kvantumkémiai módszertan; feszültségérzékeny fluoreszcens festékek; spektrális tulajdonságok; biológiai membránok
Dolgozatomban korszerű technológiai eszközök és elméleti modellek alkalmazásával egy olyan kvantumkémiai protokoll kidolgozására törekszem, amely eszközként szolgálhat a feszültségérzékeny fluoreszcens festékek gerjesztési tulajdonságainak predikciójához. Az ilyen festékek kulcsszerepet játszanak a biológiai membránok akciós potenciáljának nagy felbontású vizsgálatában, ezért hatékonyabb molekulatervezési stratégiák kidolgozása közvetlenül hozzájárulhat az orvosbiológiai kutatások előmozdításához.
Kutatásom célja a legmodernebb kvantumkémiai eljárások alkalmazhatóságának határainak feltérképezése, valamint olyan módszertan kidolgozása, amely a még nem szintetizált festékek gerjesztési tulajdonságainak pontos elméleti meghatározását is lehetővé teszi. A dolgozatomban bemutatom az általam alkalmazott kvantumkémiai módszerek elméleti alapjait, részletesen tárgyalom a választott kvantumkémiai módszertant és ismertetem az elért eredményeket, azok pontosságát, valamint értelmezését.
A számítások központjában a festékek alapvető spektrális és dinamikai tulajdonságai állnak, mint például az abszorpciós és fluoreszcens maximumok, intenzitások, átmeneti dipólusmomentumok, fluoreszcencia sebességi állandók, a gerjesztett állapotok élettartama, valamint a fotonindukált intramolekuláris elektrontranszfer mechanizmusának kvantumkémiai elemzése. Ezek a tulajdonságok alapvetően meghatározzák a festékek viselkedését és alkalmazhatóságát biológiai rendszerekben.
Az eredmények egy komplex, rugalmas és prediktív protokoll kidolgozását teszik lehetővé, amely nemcsak a jelenlegi kvantumkémiai módszerek hatékonyságát demonstrálja, hanem új utakat is nyit a kívánt spektrális tulajdonságokkal rendelkező molekulák tervezésében. Ezáltal  dolgozatom hozzájárul a kvantumkémia és a molekulatervezés interdiszciplináris fejlődéséhez, valamint a biológiai membránok vizsgálatában alkalmazható innovatív megoldások kidolgozásához.



